คนไทยปลื้ม 5 นโยบายเด่น โดนใจประชาชน โครงการคนละครึ่ง มาอันดับที่ 1
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายกรัฐมนตรีพึงพอใจต่อผลสำรวจจาก SUPER POLL เกี่ยวกับนโยบายโดนใจ ช่วยประชาชน ที่พบว่าประชาชนพอใจโครงการรัฐบาล ใน 5 อันดับแรก ได้แก่ โครงการคนละครึ่ง ,การเปิดประเทศ ,โครงการธงฟ้าราคาประหยัด ,มาตรการควบคุมการแพร่ระบาดโควิด-19 การจัดหาวัคซีนและตัวยาอื่นๆ ให้ประชาชน และโครงการประกันรายได้เกษตรกร พืช 5 ชนิด ประกอบกับมีค่าเฉลี่ยความพึงพอใจโดยรวม ต่อนโยบายและมาตรการของรัฐบาลในการช่วยเหลือประชาชน อยู่ที่ 5.45 จากคะแนนเต็ม 10 คะแนน ซึ่งสะท้อนให้เห็นว่าประชาชนพึงพอใจในนโยบายและมาตรการต่างๆ ของรัฐบาล นายกรัฐมนตรี ขอบคุณประชาชนที่ตอบรับมาตรการของรัฐบาล และจะได้นำแนวทางไปกำหนดเป็นนโยบายต่างๆ ให้ตรงกับความต้องการของพี่น้องประชาชน พร้อมขอบคุณทุกกระทรวง ส่วนราชการและหน่วยงานเกี่ยวข้องที่นำนโยบาย ไปปฏิบัติอย่างเป็นรูปธรรมและเกิดผลประโยชน์ สร้างความสุขและบรรเทาความเดือดร้อนแก่พี่น้องประชาชน นอกจากนี้ รัฐบาลจะเดินหน้าแก้ไขปัญหาปากท้องของประชาชนในทุกพื้นที่ เร่งช่วยเหลือเกษตรกรและกระตุ้นเศรษฐกิจในช่วงสิ้นปีนี้ควบคู่กับการควบคุมป้องกันโรค ด้วยการจัดหาวัคซีนเพิ่มเติมตามเป้าหมายที่กำหนดไว้